
Acasă » Actualitate > Grâul este mai ieftin cu 20% față de acum un an, dar... 


Grâul este mai ieftin cu 20% faţă de acum un an, dar pâinea e mai scumpă cu 
4%. Porumbul este mai ieftin cu 30% față de acum un an, iar cu el sunt hrănite 
animalele, ce ajung, în urma procesării, carnea și laptele de pe masa 
consumatorului, dar continuă să fie mai mari cu 4-12% decât acum un an. 
Preţurile mici ale cerealelor, au dus, de altfel, la nervozitatea fermierilor care 
acum protestează în toată ţara, scrie ZF. 


În ultimul an, au mai existat intervenții ale statului în piața agroalimentară, precum 
plafonarea prețurilor alimentelor de bază, care se vede în statistici. Spre exemplu, dacă 
luăm în calcul preţurile alimentelor din urmă cu doi ani, cartofii, laptele, untul, uleiul și 
zahărul au avut creșteri de peste 30-40%, conform datelor de la INS. Totuși, dacă grâul și 
porumbul nu s-au scumpit, iar motorina e mai ieftină la început de ianuarie 2024 decât în 
aceeași perioadă din anul trecut, de ce nu scad prețurile alimentelor? Ce se întâmplă în 


spatele acestor cifre și de ce buzunarele consumatorilor nu resimt „facilitățile”? 


„Problema este în felul următor: preţul cerealelor e 0,75-0,85 lei/kg, dar te duci la magazin 
să iei o pâine și e minimum 2 lei (franzela - n. red.), dar ajunge și la 6 lei, de ce nu scad 
prețurile pâinii, cărnii de porc sau mezelurilor? De ce nu văd o scădere la preţurile 
alimentelor? Noi fermierii primim subvenție ca oamenii să cumpere alimente mai ieftine de 
la magazin, dar de unde să cumpere mai ieftin? Dacă eu vând grâul direct la un complex de 
porci cu 0,75-0,8 lei/kg, de ce nu se ieftinește carnea?", a spus Florea Zdrafcu, managerul 
fermei Zdrafcuflorea II, ce deține o fermă de peste 1.500 de hectare cultivate cu cereale în 
localitatea Băilești (județul Dolj). El spune că a avut o brutărie timp de cinci ani și a vândut 
pâinea cu 0,8 lei/kg, dar a închis-o din cauza lipsei personalului calificat. „Este rentabil să 
produci pâine, vă spun din experiență, și este rentabil și să trimiţi grâul în Franţa, să vină la 


noi cocă congelată și să se coacă pâinea aici", a subliniat Zdrafcu, care crede că foștii săi 
colegi de industrie se uită doar la profitul pe care-l fac. 


